Document ID: 32007D0684

KOMISJONI OTSUS,
24. oktoober 2007,
millega muudetakse otsust 2005/393/EÜ lammaste katarraalse palaviku korral Prantsusmaal, Saksamaal, Austrias, Portugalis, Taanis, Tšehhi Vabariigis ja Ühendkuningriigis kohaldatavate kitsendustega tsoonide osas
(teatavaks tehtud numbri K(2007) 5152 all)
(EMPs kohaldatav tekst)
(2007/684/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 20. novembri 2000. aasta direktiivi 2000/75/EÜ, millega kehtestatakse erisätted lammaste katarraalse palaviku tõrjeks ja likvideerimiseks, (1) eriti selle artikli 8 lõiget 3,
ning arvestades järgmist:
(1)
Direktiiviga 2000/75/EÜ on sätestatud eeskirjad ja meetmed lammaste katarraalse palaviku vastu võitlemiseks ühenduses, sealhulgas ohustatud tsoonide ja järelevalvetsoonide kehtestamine ning loomade kõnealustest tsoonidest väljaviimise keeld.
(2)
Komisjoni 23. mai 2005. aasta otsusega 2005/393/EÜ (lammaste katarraalsest palavikust ohustatud tsoonide ja järelevalvetsoonide ning nendest tsoonidest välja- või läbiveo tingimuste kohta) (2) on ette nähtud selliste geograafiliste piirkondade piiritlemine, kus liikmesriigid peavad kehtestama lammaste katarraalsest palavikust ohustatud tsoonid ja järelevalvetsoonid (edaspidi „kitsendustega tsoonid”).
(3)
Saksamaa ja Prantsusmaa põhjendatud taotluse alusel on asjakohane muuta kõnealustes liikmesriikides paiknevate kitsendustega tsoonide piiritlust tsoonis F.
(4)
Pärast kitsendustega tsooni laiendamist Saksamaal hiljutiste lammaste katarraalse palaviku serotüübi 8 puhangute tõttu on asjakohane piiritleda kitsendustega tsoon Austrias ja muuta tsooni F kitsendustega tsoone Taanis ja Tšehhi Vabariigis.
(5)
Pärast Portugali teadet lammaste katarraalse palaviku serotüübi 1 puhangute kohta ja põhjendatud taotluse esitamist on asjakohane muuta otsuse 2005/393/EÜ I lisas kitsendustega tsooni E piiritlust ja muuta serotüüpidega 1 ja 4 seotud tsooni I.
(6)
Pärast lammaste katarraalse palaviku serotüübi 8 puhangutest teatamist Ühendkuningriigis on asjakohane piiritleda kõnealuses liikmesriigis tsooni F kitsendustega tsoon.
(7)
Otsust 2005/393/EÜ tuleks vastavalt muuta.
(8)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2005/393/EÜ I lisa muudetakse käesoleva otsuse lisa kohaselt.
Artikkel 2
Käesolev otsus on adresseeritud liikmesriikidele.
Brüssel, 24. oktoober 2007

Labels: 19
0
3
6
18